無綫新聞對香港非建制派嘅唔公平對待

無綫新聞一般被視為親中派媒體，報導嘅觀點偏向北京或香港政府官方嘅聲音。喺處理一啲同香港非建制派有關嘅新聞時，無綫新聞有時會被部分嘅人批評，唔公平咁對待非建制派，反而會畀親中派充足嘅時間解釋佢哋嘅觀點。加上部分無綫新聞嘅高層同親中派嘅關係，喺社會上有一定爭議。喺呢啲問題上，有時無綫新聞都會回應否認。

事件

2015年港大法律學院前院長陳文敏競選副校事件 
2015年，香港大學法律學院前院長陳文敏競選副校嗰陣，引起咗坊間一啲討論。而陳文敏本身同民主派關係唔錯，之前又曾經批評全國人大作「行政決定」侵蝕香港嘅司法權同埋高度自治，一啲親中派媒體亦一直對陳文敏攻擊。之後，時任行政長官梁振英就被報道干預學術自主，介入事件，遊說校委會成員唔好委任陳文敏。但係無綫新聞除咗梁振英嘅公開回應之外，其他相關新聞無綫一律無報導。

2015年錯誤報導民主、公民黨反對大嶼山新路 
喺2015年10月，汲水門大橋因為有船撞橋而封閉，搞到大嶼山有兩個鐘變咗孤島，無綫新聞之後報導重提2002年連接大嶼山同元朗嘅十號幹線方案，錯誤報導民主黨同公民黨反對方案。但當時公民黨未成立，民主黨議員投票贊成，反而係民建聯同自由黨聯手否決。通訊局裁定投訴成立，向無綫同無綫網絡電視出警告。不過，無綫新聞只係低調更正報道，無正式更正聲明或者道歉。

2016年香港立法會選舉 
喺選舉投票日之前，有好幾個民主派候選人宣布退選，希望佢哋嘅支持者集中票源畀其他民主派嘅候選人。不過，無綫新聞就被指為咗幫助親中派選情，特登唔報導呢單新聞。

香港反送中運動 

喺香港反送中運動期間，無綫電視對運動採取負面態度，喺新聞同其他節目內容上都偏頗政府，結果引起唔少市民不滿，喺一啲抗議現場，經常發生示威者包圍TVB記者同採訪車嘅情況。有傳媒比較報導篇幅，亦發現無綫畀反送中運動示威者解釋立場嘅機會比起其他媒體為少，甚至喺剪接上嘗試塑造反送中示威人士「先撩者賤自作自受」嘅訊息。

無綫新聞同親中派嘅關係 
無綫新聞同親中派亦被指友好，令一啲人對無綫新聞有所批評。有啲激進親共派組織，甚至公開稱讚無綫新聞。

曾經喺2015年招攬民建聯前總幹事陸漢德擔任新聞部編輯主任(Managing Editor) 一職，​主力負責本地政治新聞嘅審稿工作。事件引起好多人擔心會唔會有進一步嘅政治審查，但無綫當時就否認事件。不過，有現職員工喺接受《立場新聞》訪問嘅時候就話，打死都唔信上層請人冇政治考慮。前無綫新聞部主播柳俊江就話，無綫咁做，佢哋嘅政治新聞直程唔使睇，又話佢並唔係普通有政治背景嘅人，而係曾經統籌民建聯選舉工程嘅人，根本唔應該請佢。

另外，喺2016年2月立法會新界東補選，無綫新聞亦得到民建聯嘅協助。雖然選舉管理委員會設立咗實時點票嘅結果，但無綫就反而用民建聯嘅點票數據，引來質疑。當時無綫就話民建聯嘅數據快啲，但呢個說法就亦唔係個個都接納。

2019年7月16號，激進親共派組織珍惜群組到香港記者協會會址請願，聲稱記協濫權同立場偏頗，與此同時，召集人李璧而又點名又讚揚無綫新聞「走位好」。

無綫新聞
親中傳媒